Цяпер Альтрон існуе ў выглядзе серыйнага ўзору. Знешне гэта робат-пыласос, дапоўнены зверху “рукой”-захватам. Таму ён можа не толькі прапыласосіць падлогу, але і сабраць, скажам, цацкі ды скласці іх у кантэйнер. Але гэта толькі бачная частка “айсберга”. Галоўнае — “начынне”: разнастайныя датчыкі, відэакамеры, камп’ютар, якія робяць агрэгат шматфункцыянальным. Напрыклад, ёсць газааналізатар. Пры яго дапамозе ідзе сканаванне памяшканняў на наяўнасць небяспечных газаў, дыму. Калі нешта выяўляецца, робат падае сігнал і сам, аўтаматычна, звязваецца са службай выратавання, паведамляючы пра небяспечную сітуацыю. Ёсць датчыкі тэмпературы і вільготнасці. Але галоўная інавацыя — распрацаваны Аляксандрам Дубавіцкім датчык перамяшчэння і сканавання прасторы на аснове оптавалакна, які дае магчымасць Альтрону арыентавацца, будаваць карты памяшкання і працаваць не хаатычна, а па алгарытме.